ประกาศคณะกรรมการคุ้มครองข้อมูลเครดิต เรื่อง หลักเกณฑ์ วิธีการ และเงื่อนไขสำหรับสมาชิกในการแจ้งการส่งข้อมูล ให้แก่บริษัทข้อมูลเครดิตให้ลูกค้าทราบ

ประกาศคณะกรรมการคุ้มครองข้อมูลเครดิต

ประกาศคณะกรรมการคุ้มครองข้อมูลเครดิต
เรื่อง
หลักเกณฑ์ วิธีการ และเงื่อนไขสำหรับสมาชิกในการแจ้งการส่งข้อมูล
ให้แก่บริษัทข้อมูลเครดิตให้ลูกค้าทราบ

อาศัยอำนาจตามความใน มาตรา ๑๘
แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕ ซึ่งแก้ไขเพิ่มเติมโดยพระราชบัญญัติการประกอบธุรกิจข้อมูลเครดิต
(ฉบับที่ ๒) พ.ศ. ๒๕๔๙ คณะกรรมการคุ้มครองข้อมูลเครดิตกำหนดหลักเกณฑ์ วิธีการ
และเงื่อนไข
สำหรับสมาชิกบริษัทข้อมูลเครดิตในการแจ้งการส่งข้อมูลแก่บริษัทข้อมูลเครดิตให้ลูกค้าทราบไว้
ดังต่อไปนี้

ข้อ ๑  ยกเลิกประกาศคณะกรรมการคุ้มครองข้อมูลเครดิต
ลงวันที่ ๑๙ มีนาคม ๒๕๔๖ เรื่อง หลักเกณฑ์ วิธีการ
และเงื่อนไขสำหรับสมาชิกในการแจ้งการส่งข้อมูลเพิ่มเติมให้แก่บริษัทข้อมูลเครดิตให้ลูกค้าทราบ

ข้อ ๒ 
การแจ้งให้ลูกค้าทราบเกี่ยวกับข้อมูลของลูกค้าที่สมาชิกส่งให้แก่บริษัทข้อมูลเครดิตตามนัยมาตรา
๑๘ ให้สมาชิกแจ้งเป็นหนังสือทางไปรษณีย์ หรือแจ้งโดยวิธีอื่นวิธีหนึ่งวิธีใด
ดังนี้
(๑) แจ้งทางจดหมายอิเล็กทรอนิกส์ (E
- mail) หรือ
(๒) แจ้งโดยวิธีอื่นใดที่ตกลงกันกับลูกค้า
ทั้งนี้
สมาชิกต้องให้ลูกค้าเป็นผู้เลือกวิธีการแจ้ง และต้องให้เป็นไปตามความสมัครใจของลูกค้าในกรณีที่สมาชิกไม่สามารถดำเนินการตามวิธีที่ลูกค้าเลือกได้
ให้ใช้วิธีแจ้งเป็นหนังสือทางไปรษณีย์โดยสมาชิกต้องชี้แจงให้ลูกค้าทราบถึงวิธีการและเงื่อนไขเกี่ยวกับวิธีการแจ้งข้อมูลแต่ละประเภทที่ลูกค้าเลือกอย่างชัดเจน
และสมาชิกต้องจัดทำทะเบียนบันทึกการแจ้งให้ลูกค้าทราบดังกล่าว
และจัดเก็บทะเบียนไว้ ณ ที่ทำการของสมาชิกเพื่อเป็นหลักฐานการแจ้ง

ข้อ ๓  การถือปฏิบัติตามนัยมาตรา ๑๘ วรรค ๒
ซึ่งกำหนดให้สมาชิกบริษัทข้อมูลเครดิตแจ้งให้ลูกค้าของตนทราบเกี่ยวกับการส่งข้อมูลเพิ่มเติมในส่วนของประวัติการชำระสินเชื่อและประวัติการชำระราคาสินค้าหรือบริการโดยบัตรเครดิตของลูกค้าที่สมาชิกได้ส่งให้แก่บริษัทข้อมูลเครดิตแล้วให้สมาชิกถือปฏิบัติโดยเคร่งครัดว่า
ข้อมูลของลูกค้าในปีบัญชีใดที่สมาชิกส่งให้บริษัทข้อมูลเครดิตให้สมาชิกแจ้งให้ลูกค้าทราบในปีบัญชีนั้น
หรือไม่เกินกว่าสามสิบวันนับแต่วันสิ้นปีบัญชีนั้น
โดยอาจแจ้งทุกครั้งที่มีการส่งข้อมูลหรือรวบรวมแจ้งคราวเดียวกัน

ข้อ ๔ 
ในกรณีที่สมาชิกไม่อาจแจ้งให้ลูกค้าทราบเกี่ยวกับข้อมูลของลูกค้าที่ส่งให้บริษัทข้อมูลเครดิตตามนัยมาตรา
๑๘ ได้ทันภายในสามสิบวันนับแต่วันส่งข้อมูลให้บริษัทข้อมูลเครดิตสมาชิกอาจขอขยายระยะเวลาต่อคณะกรรมการคุ้มครองข้อมูลเครดิตได้อีกไม่เกินสิบห้าวันโดยให้สมาชิกยื่นคำขอขยายระยะเวลาเป็นหนังสือต่อคณะกรรมการคุ้มครองข้อมูลเครดิตเพื่อพิจารณาล่วงหน้าไม่น้อยกว่าสามวันทำการก่อนครบกำหนดวันที่ต้องแจ้งให้ลูกค้าทราบ
และให้มีผลเป็นการอนุญาตเมื่อพ้นกำหนดสามวันทำการนับแต่วันที่ยื่นหนังสือดังกล่าว
เว้นแต่คณะกรรมการคุ้มครองข้อมูลเครดิตจะแจ้งผลการพิจารณาเป็นอย่างอื่น  ทั้งนี้
สมาชิกจะต้องชี้แจงเหตุผลหรือแสดงสาเหตุประกอบคำขอขยายระยะเวลาอย่างชัดเจน
ในกรณีที่สมาชิกไม่สามารถยื่นคำขอขยายระยะเวลาต่อคณะกรรมการคุ้มครองข้อมูลเครดิตได้ทันภายในระยะเวลาตามวรรคหนึ่งอันเนื่องจากเหตุสุดวิสัย
ให้สมาชิกแจ้งให้ประธานคณะกรรมการคุ้มครองข้อมูลเครดิตทราบถึงเหตุสุดวิสัยดังกล่าวโดยทันที
และให้สมาชิกรายงานวิธีการแก้ไขให้คืนสู่ปกติภายในเจ็ดวันนับแต่วันที่เกิดเหตุสุดวิสัยดังกล่าว

ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ
ณ วันที่ ๑๖ พฤศจิกายน พ.ศ. ๒๕๕๐
ธาริษา  วัฒนเกส
ประธานคณะกรรมการคุ้มครองข้อมูลเครดิต

วฤษาย์/ผู้จัดทำ
๒๑
ตุลาคม ๒๕๕๒

[๑]
ราชกิจจานุเบกษา เล่ม ๑๒๕/ตอนพิเศษ ๑๗ ง/หน้า ๓๓/๒๔ มกราคม ๒๕๕๑